รัฐบาลไทย-ข่าวทำเนียบรัฐบาล-การเพิ่มเติมการอำนวยความสะดวกให้ประชาชน ในการเข้าร่วมมาตรการส่งเสริมการชำระเงิน เพื่อซื้อสินค้าและบริการ และการนำส่งข้อมูลภาษีมูลค่าเพิ่มผ่านระบบอิเล็กทรอนิกส์
วันพุธที่ 23 มกราคม 2562
การเพิ่มเติมการอํานวยความสะดวกให้ประชาชน ในการเข้าร่วมมาตรการส่งเสริมการชําระเงิน เพื่อซื้อสินค้าและบริการ และการนําส่งข้อมูลภาษีมูลค่าเพิ่มผ่านระบบอิเล็กทรอนิกส์
ตามที่กระทรวงการคลังได้มีการแถลงข่าวเกี่ยวกับมาตรการส่งเสริมการชําระเงินเพื่อซื้อสินค้าและบริการ และการนําส่งข้อมูลภาษีมูลค่าเพิ่มผ่านระบบอิเล็กทรอนิกส์ (มาตรการฯ) เมื่อวันที่ 19 ธันวาคม 2561 และ 9 มกราคม 2562
นายลวรณ แสงสนิท ผู้อํานวยการสํานักงานเศรษฐกิจการคลัง ในฐานะโฆษกกระทรวงการคลัง ร่วมกับสมาคมธนาคารไทย เปิดเผยว่า ตามที่กระทรวงการคลังได้มีการแถลงข่าวเกี่ยวกับมาตรการส่งเสริมการชําระเงินเพื่อซื้อสินค้าและบริการ และการนําส่งข้อมูลภาษีมูลค่าเพิ่มผ่านระบบอิเล็กทรอนิกส์ (มาตรการฯ) เมื่อวันที่ 19 ธันวาคม 2561 และ 9 มกราคม 2562 โดยประชาชนผู้เข้าร่วมมาตรการฯ จะได้รับการชดเชยภาษีมูลค่าเพิ่มร้อยละ 5 จากร้อยละ 7 สําหรับการใช้จ่ายผ่านบัตรเดบิตหรือ QR Code ในช่วงระหว่างวันที่ 1 – 15 กุมภาพันธ์ 2562 เป็นจํานวนเงินไม่เกิน 1,000 บาท โดยผู้ลงทะเบียน 1 คน สามารถเลือกธนาคาร 1 แห่ง และบัญชี 1 เลขที่บัญชี นั้น
เพื่อเป็นการอํานวยความสะดวกแก่ประชาชนที่สนใจเข้าร่วมมาตรการฯ ดังกล่าว กระทรวงการคลังได้เปิดให้ผู้ลงทะเบียนสามารถเลือกธนาคารได้มากกว่า 1 แห่ง และในแต่ละธนาคารยังสามารถใช้จ่ายจากบัญชีธนาคารมากกว่า 1 เลขที่บัญชีได้ด้วย โดยสามารถเลือกใช้จ่ายผ่านบัตรเดบิตหรือ QR Code ได้เช่นเดิม ทั้งนี้ ผู้ลงทะเบียน 1 คน สามารถลงทะเบียนได้สูงสุดไม่เกิน 10 เลขที่บัญชี และสําหรับผู้ที่ได้ลงทะเบียนไปแล้ว หากต้องการใช้เลขที่บัญชีธนาคารหลายเลขที่บัญชีธนาคารในการชําระเงินเพื่อซื้อสินค้าและบริการตามมาตรการฯ สามารถลงทะเบียนแก้ไขเพื่อกําหนดเลขที่บัญชีธนาคารที่จะใช้ชําระเงินใหม่ได้ โดยใช้เลขประจําตัวประชาชนและอีเมลที่ได้ลงทะเบียนไว้ก่อนหน้า
กระทรวงการคลังขอเชิญชวนให้ประชาชนที่สนใจมาลงทะเบียนได้ตั้งแต่วันที่ 7 – 31 มกราคม 2562 ผ่านเว็บไซต์ www.epayment.go.th ซึ่งมีสาระสําคัญของมาตรการฯ ดังนี้ การจ่ายเงินชดเชยให้แก่ประชาชนที่ลงทะเบียน และได้ชําระเงินผ่านระบบอิเล็กทรอนิกส์ ได้แก่ การชําระเงินผ่านบัตรเดบิต และ QR Code เพื่อซื้อสินค้าและบริการที่มีภาษีมูลค่าเพิ่ม (ไม่รวมถึงสินค้าภาษีสรรพสามิต 5 ประเภท ได้แก่ 1. สุรา 2. ยาสูบ 3. น้ํามันและผลิตภัณฑ์น้ํามัน 4. รถยนต์ และ5. รถจักรยานยนต์) สําหรับการซื้อสินค้าและรับบริการตั้งแต่วันที่ 1 – 15 กุมภาพันธ์ 2562 กับผู้ประกอบการจดทะเบียนภาษีมูลค่าเพิ่มที่ใช้ระบบบันทึกการเก็บเงิน (Point of Sale: POS) ที่สามารถแยกจํานวนภาษีมูลค่าเพิ่มออกจากราคาสินค้าและบริการได้ โดยแยกจํานวนภาษีมูลค่าเพิ่มร้อยละ 7 ออกจากราคาสินค้าและบริการที่ได้ชําระ และจ่ายเงินชดเชยเป็นจํานวนเท่ากับร้อยละ 5 และรัฐบาลจะจ่ายเงินชดเชยสูงสุดไม่เกิน 1,000 บาทต่อคน หรือเท่ากับการซื้อสินค้าและบริการประมาณ 21,400 บาท โดยจ่ายเงินชดเชยผ่านระบบพร้อมเพย์ที่ใช้เลขประจําตัวประชาชนภายในเดือนพฤศจิกายน 2562
โดยปัจจุบันมีธนาคารที่เข้าร่วมมาตรการฯ แล้ว จํานวน 17 แห่ง ได้แก่ ธนาคารกรุงเทพ ธนาคารกสิกรไทย ธนาคารกรุงไทย ธนาคารไทยพาณิชย์ ธนาคารกรุงศรีอยุธยา ธนาคารทหารไทย ธนาคารธนชาต ธนาคารเกียรตินาคิน ธนาคารทิสโก้ ธนาคารซีไอเอ็มบี ไทย ธนาคารแลนด์ แอนด์ เฮ้าส์ ธนาคารยูโอบี ธนาคารเพื่อการเกษตรและสหกรณ์ ธนาคารไอซีบีซี ธนาคารออมสิน ธนาคารซิตี้แบงค์ และธนาคารแห่งประเทศจีน (ไทย) และมีผู้ประกอบการร้านค้าสมัครเข้าร่วมมาตรการฯ แล้ว จํานวน 65 ราย มีจํานวนสาขากว่า 15,000 แห่ง ทั้งนี้ สามารถดูรายละเอียดการให้บริการการชําระเงินของแต่ละธนาคาร และรายชื่อผู้ประกอบการร้านค้าได้ทางเว็บไซต์ www.epayment.go.th
สํานักนโยบายภาษี สํานักงานเศรษฐกิจการคลัง
โทร. 0 2273 9020 ต่อ 3513, 3514